32006R0354
L 059/10
JURNALUL OFÍCIAL AL UNIUNII EUROPENE
REGULAMENTUL (CE) NR. 354/2006 AL COMISIEI
din 28 februarie 2006
de modificare a Regulamentului (CE) nr. 639/2003 de stabilire a normelor de aplicare în temeiul Regulamentului (CE) nr. 1254/1999 al Consiliului în ceea ce privește cerințele privind bunăstarea animalelor vii din specia bovină în timpul transportului pentru acordarea restituirilor la export
COMISIA COMUNITĂȚILOR EUROPENE,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și mânzat (1), în special articolul 33 alineatul (12),
întrucât:
(1)
Într-un schimb de scrisori între Comisia Comunităților Europene și Oficiul Internațional de Epizootii („OIE”) (2), cele două părți au convenit să colaboreze. Ulterior, OIE adoptă, în mai 2005, cu sprijinul Comunității, principiile și liniile directoare specifice pentru bunăstarea animalelor care fac obiectul schimburilor internaționale, în special în ceea ce privește transportul pe cale maritimă, pe cale terestră și pe calea aerului, în conformitate cu titlul 3.7 din Codul sanitar pentru animalele terestre. În scopul aplicării articolului 3.7.2.1 din liniile directoare aplicabile transportului de animale pe cale maritimă, precum și a articolului 3.7.3.1 din liniile directoare aplicabile transportului de animale pe cale terestră care stabilesc responsabilitățile autorităților competente, ar trebui consolidate instrumentele de supraveghere și evaluare a bunăstării animalelor prin îmbunătățirea sistemului de întocmire a rapoartelor privind inspecțiile realizate de statele membre în domeniul condițiilor de bunăstare a animalelor exportate din Comunitate.
(2)
În vederea facilitării evaluării aprofundate a aplicării Regulamentului (CE) nr. 639/2003 al Comisiei (3), este necesar să se prevadă obligația statelor membre de a furniza informații statistice detaliate privind cazurile de neachitare a restituirilor la export. În acest scop, este necesar ca informațiile să se concentreze la nivelul agențiilor de plată, ceea ce va contribui și la creșterea transparenței. Prin urmare, ar trebui să se prevadă obligația ca autoritatea veterinară responsabilă de la punctul de ieșire să transmită agenției de plată o copie a raportului de inspecție în punctul de ieșire.
(3)
Regulamentul (CE) nr. 639/2003 prevede efectuarea controalelor după ce animalele au părăsit teritoriul vamal al Comunității. În plus, regulamentul prevede că controalele menționate anterior nu pot fi efectuate decât de un medic veterinar. Pentru a întări eficiența acestor controale, ar trebui să se prevadă că acestea nu pot fi efectuate decât de un medic veterinar care posedă un titlu oficial de calificare veterinară, în temeiul Directivei 78/1026/CEE a Consiliului din 18 decembrie 1978 privind recunoașterea reciprocă a diplomelor, certificatelor și a altor titluri în medicina veterinară, inclusiv măsurile destinate să faciliteze exercitarea efectivă a dreptului de stabilire și a libertății de a presta servicii (4).
(4)
În caz contrar, fără a aduce atingere competențelor respective ale Comunității și statelor membre, ar trebui să se prevadă obligația statelor membre de a se asigura că societățile specializate pe plan internațional în domeniul controlului și supravegherii verifică dacă medicii veterinari care posedă un titlu oficial de calificare care nu este prevăzut de Directiva 78/1026/CEE cunosc cerințele impuse de Directiva 91/628/CEE a Consiliului din 19 noiembrie 1991 privind protecția animalelor în timpul transportului și de modificare a directivelor 90/425/CEE și 91/496/CEE (5).
(5)
Prin urmare, Regulamentul (CE) nr. 639/2003 ar trebui modificat în consecință.
(6)
Prezentul regulament se aplică după un termen corespunzător pentru punerea în aplicare a modificărilor.
(7)
Comitetul pentru gestionarea cărnii de vită și mânzat nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Regulamentul (CE) nr. 639/2003 se modifică după cum urmează:
1.
La articolul 2 alineatul (2), al treilea paragraf se înlocuiește cu următorul text:
„Autoritatea veterinară răspunzătoare de la punctul de ieșire păstrează raportul respectiv timp de cel puțin trei ani. O copie a raportului respectiv se transmite agenției de plată.”
2.
La articolul 3 alineatul (2), al doilea paragraf se înlocuiește cu următorul text:
„Controalele prevăzute la alineatul (1) sunt efectuate de un medic veterinar care posedă o diplomă, un certificat sau un alt titlu oficial de calificare veterinară prevăzut la articolul 2 din Directiva 78/1026/CEE a Consiliului (6). Cu toate acestea, statele membre care au autorizat societățile specializate pe plan internațional în domeniul controlului și supravegherii prevăzute la primul paragraf se asigură că societățile respective verifică dacă medicii veterinari care posedă un titlu oficial de calificare veterinară neprevăzut de Directiva 78/1026/CEE cunosc cerințele impuse de Directiva 91/628/CEE. Aceste verificări se realizează în mod rezonabil, obiectiv și imparțial, pe baza unor proceduri adecvate.
3.
La articolul 8, litera (d) se înlocuiește cu următorul text:
„(d)
motivele care stau la baza neachitării și recuperării restituirii pentru animalele prevăzute la literele (b) și (c), precum și numărul acestor animale înregistrate la categoriile B, C și, respectiv, D prevăzute în anexele I, II și III;
(da)
numărul sancțiunilor pentru fiecare categorie stabilită la articolul 6 alineatele (1) și (2) cu numărul de animale și valorile restituirilor neachitate corespunzătoare;.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Articolul 1 alineatele (1) și (2) se aplică declarațiilor de export acceptate de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 februarie 2006.